San Tome (lidn)

San Tome () om San Tomen da Prinsipin pälidn da kaikiš suremb lidn. Se om San Tomen agjan i Agua-Grande ümbrikon administrativižeks keskuseks mugažo.

 Istorii 
Eländpunktan aluz om pandud rahvahatomal sarel vl 1493. Žilo šingotaškanzihe saharan tehmižel i orjantorguindal, sai lidnan oiktusid vl 1525. Sar' da lidn oma nimitadud ph. Homoin oiktastuseks. San Sebastjan-lidnuz om saudud vl 1575. Vs 1975 heinkun 12. päiväspäi om ripmatoman valdkundan pälidnaks.

San Tome šingotase valdkundan holitišil, sömtegimištol (kalan, kofen i kakaon ümbriradmine), eksportan meriportal.

 Geografijan andmused 
Lidn sijadase ühtennimižen saren-vulkanan pohjoižpäivnouzmas, Atlantižen valdmeren randal, 137 m ü.m.t. keskmäižel korktusel. Matkad ekvatorhasai om 40 km suvhe.

Klimat om tropižen savannan. Kun keskmäine lämuz om +24...+26 C°. Ekstremumad oma +13 C° i +34 C°. Paneb sadegid 885 mm vodes, enamba redukus-semendkus (81..131 mm kus), kuiv sezon oleskeleb kezakus-sügüz'kus (0..19 mm kus).

 Eläjad 
Vl 2005 eläjiden lugu oli 56 166 ristitud. Kaikiš suremb lidnan ristitišt om nügüd', valdkundan läz koumandest.

Eläjiden koume nelländest oma katolikad, kümnendez — hristanuskojad, toižed 15 % ristituid oma toižiden religijoiden polenpidajad i religijatomad.

 Transport 
Rahvahidenkeskeine civiline San Tome da Prinsipi-lendimport (TMS / FPST, 10 tuhad passažiroid vl 2004) radab vides kilometras pohjoižhe lidnan keskusespäi. Tehtas reisid nenihe lidnoihe: Prinsipi, Librevil', Lissabon, Luand.

Joganedal'ne ehtatim ühtenzoitab lidnad Kabo Verdenke.

 Homaičendad 


Kategorii:San Tomen da Prinsipin lidnad
Kategorii:Eländpunktad kirjamišton mödhe
*
Kategorii:Pälidnad
*